Sulmet izraelite në Liban vështirësojnë gjithnjë e më shumë situatën për popullsinë civile
Për herë të parë të mërkurën, ushtria izraelite bombardoi një zonë të banuar që nuk është shiite
Dje në ditën e tetë të fushatës ushtarake izraelite në Liban, numri i të vdekurve libanez i ka kaluar 300 vetët, pothuajse të gjithë civilë. Ndërkohë që bllokada izraelite ndaj Libanit vazhdon, rriten shqetësimet rreth një tragjedie të mundshme humanitare. Dita e tetë e sulmeve ajrore izraelite vazhdoi me goditjet e Libanit jugor dhe Luginës Bekaa në lindje. Ministri libanez i ekonomisë dhe tregëtisë, Sami Haddad, u tha gazetarëve se kjo ishte dita më vdekjeprurëse që kur Izraeli filloi sulmet e tij para një jave. Dhuna filloi para një jave pasi grupi ekstremist Hezbollah kaloi kufirin me Izraelin dhe rrëmbeu dy ushtarë izraelitë. Izraeli thotë se ka shkatërruar gjysmën e arsenalit të Hezbollahut gjatë sulmeve ajrore një javore. Nga qendra e tij në Libanin jugor, grupi Hezbollah ka vazhduar të hedhë raketa në Izraelin verior. Sulmet e fundit të Hezbollahut shkaktuan vdekjen e dy fëmijëve arabë izraelitë në Nazaret. Shkëmbime të ashpra zjarri mes trupave izraelite dhe ekstremistëve të Hezbollahut përgjatë kufirit shkaktuan dje vdekjen e dy ushtarëve izraelitë dhe plagosjen e nëntë të tjerëve. Në Beirut, ministri Haddad përsëriti kërkesën e qeverisë libaneze për armëpushim dhe tha se ministria e tij po punon për t’u siguruar që furnizimet me artikuj të domosdoshëm të mos mbarohen. Ndërkohë, evakuimi i të huajve nga Libani ka vazhduar. Shumica e njerëzve që po largohen me anije civile dhe ushtarake janë shtetas libanezë që kanë nënshtetësi të dyfishtë. Pasaportat e tyre perëndimore po e bëjnë të mundur që ata t’u ikin bombardimeve izraelite dhe kaosit që mund të pasojë. Biznesmeni Alec Jevarian shpreh pakënaqësinë e tij tepër të madhe që po largohet në këto kushte. Për herë të parë dje, ushtria izraelite bombardoi një zonë të banuar që nuk është shiite. U hodh në erë një kamion që hap puse në një lagje të Beirutit të quajtur Akrafije, një zonë e krishterë ku nuk ka fare prani të Hezbollahut. Disa banorë të kësaj zone dhe analistë politikë besojnë se arsyeja ishte për t’i dërguar një mesazh udhëheqësit të krishterë më me ndikim, gjeneralit Michel Aoun, i cili është aleat politik i Hezbollahut.